REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/207-15

14. maj 2015. godine

B e o g r a d

Z A P I S N I K

TRIDESETČETVRTE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

UTORAK, 12. MAJ 2015. GODINE

Sednica je počela u 9.30 časova.

Sednicom je predsedavao Aleksandar Senić, predsednik Odbora. Sednici su prisustvovali članovi Odbora: Ninoslav Girić, Vesna Marković, Katarina Šušnjar, Irena Aleksić, Aleksandra Tomić, Dragan Šormaz, Ljubiša Stojmirović, Gordana Čomić i Dušica Stojković i zamenica člana Mirjana Andrić. Sednici nisu prisustvovali članovi Odbora Branko Ružić, Ivan Bauer, Mira Petrović, Laslo Varga, Nataša Vučković i Bojan Kostreš.

Sednici su prisustvovali i Aleksandar Belić, državni sekretar u Ministarstvu prosvete, nauke i tehnološkog razvoja, Zoran Dragojević i Gordana Stojanović Jović iz Zavoda za intelektualnu svojinu.

Na predlog predsednika Odbora jednoglasno je usvojen sledeći

**D n e v n i r e d**

1. Predlog zakona o izmenama i dopunama Zakona o pravnoj zaštiti industrijskog dizajna, koji je podnela Vlada (broj 311-4828/14 od 30. decembra 2014. godine), u načelu.

Pre prelaska na dnevni red usvojeni su zapisnici sa 28. i 29. sednice Odbora.

**Tačka 1.**

Predsedavajući je otvorio prvu tačku Dnevnog reda - Predlog zakona o izmenama i dopunama Zakona o pravnoj zaštiti industrijskog dizajna i dao reč predstavniku predlagača A. Beliću, koji je ukratko predstavio Predlog zakona i naveo da se izmene odnose na tehničke izmene kojima se Zakon prilagođava evropskim propisima. Ovim predlogom zakona definiše se obim prava i jasno se uređuje trajanje zaštite, definiše se dostupnost industrijskog dizajna javnosti a izvršene su i izmene u delu kojim se uređuje građansko pravna zaštita. Pored toga ispunjene su sve preporuke koje su dobijene od strane Evropske komisije u izveštaju sa eksplanatornog i bilateralnog skrininga za pregovaračko poglavlje 7 – prava intelektualne svojine. Ovaj Predlog zakona je u potpunosti usklađen sa propisima Evropske unije i to sa Direktivom 98/71/EZ Evropskog parlamenta i Saveta i sa Direktivom 2004/48/EZ Evropskog parlamenta. Najbitnije promene ovog zakona odnose se na dostupnost javnosti industrijskog dizajna, propisuje se trajanje zaštite, kao i obim i sadržina prava na osnovu zaštite industrijskog dizajna.

G. Čomić je tražila pojašnjenje, s obzirom da je propisano da ne može biti zaštite proizvoda čije je objavljivanje ili upotreba protivna javnom poretku ili prihvaćenim moralnim principima, na šta se mislilo kad je u pitanju javni poredak i koji su to prihvaćeni moralni principi.

A. Belić je odgovorio da se radi o standardnoj formulaciji koja je u upotrebi u evropskom zakonodavstvu. Z. Dragojević je dodao da se ovde mislilo na upotrebu državnih simbola kao što su grb ili zastava koji ne bi trebali da budu predmet prijave odnosno registracije. Da bi ovakav proizvod bio registrovan, mora da dobije saglasnost nadležnog državnog organa. Što se tiče moralnih principa, proizvod koji sadrži pornografski sadržaj ne bi mogao da bude zaštićen ili ukoliko vređa bilo čija nacionalna, rasna ili verska osećanja.

Kako se niko više nije javio za reč, predsedavajući je stavio Predlog zakona o izmenama i dopunama Zakona o pravnoj zaštiti industrijskog dizajna, u načelu, na glasanje. Predlog zakona je usvojen većinom glasova.

Sednica je završena u 9.45 časova.

Na sednici Odbora vođen je tonski zapis.

SEKRETAR ODBORA PREDSEDNIK ODBORA

Aleksandar Đorđević Aleksandar Senić